Komisijos reglamentas (EB) Nr. 2055/2001
2001 m. spalio 19 d.
iš dalies keičiantis Reglamentą (EB) Nr. 2603/1999, nustatantį taisykles dėl perėjimo prie Tarybos reglamentu (EB) Nr. 1257/1999 numatytos paramos kaimo plėtrai
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EEB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai ir iš dalies pakeičiantį ir panaikinantį tam tikrus reglamentus [1], ypač į jo 53 straipsnio 1 dalį,
kadangi:
(1) Kalbant apie Komisijos reglamento (EB) Nr. 2603/1999 [2] su pakeitimais, padarytais Reglamentu (EB) Nr. 1929/2000 [3], 4 straipsnio 1 dalyje minimus reglamentus, 4 straipsnio 2 dalyje yra nustatyta data, iki kurios Komisija turi gauti mokėjimų paraiškas, kad ir toliau būtų skiriamas EŽŪOGF Orientavimo skyriaus finansavimas. Šia nuostata yra sutrumpinamas terminas, anksčiau numatytas Komisijos sprendimais suteikti EŽŪOGF Garantijų skyriaus paramą ir Tarybos reglamento (EEB) Nr. 4253/88 [4] 21 straipsnio 4 dalimi su paskutiniais pakeitimais, padarytais Reglamentu (EB) Nr. 3193/94 [5].
(2) Trumpesnis mokėjimo paraiškų pateikimo Komisijai terminas galėtų nulemti tai, kad labai sumažės EŽŪOGF Orientavimo skyriaus skiriamų lėšų; dėl šios priežasties minėtą datą patartina pratęsti, kad EŽŪOGF Orientavimo skyriaus kreditai būtų visapusiškai įsisavinti.
(3) Šiame reglamente numatytos priemonės atitinka Žemės ūkio struktūrų ir kaimo plėtros komiteto nuomonę,
PRIĖMĖ ŠĮ REGLAMENTĄ:
1 straipsnis
1. Reglamento (EB) Nr. 2603/1999 4 straipsnio 2 dalies pirmoji pastraipa pakeičiama taip:
"2. Mokėjimus pagal įsipareigojimus, įskaitant kompensacines išmokas, susijusias su 1999 metais vėliausiai, kuriuos valstybės narės prisiėmė iki 2000 m. sausio 1 d. ir su kuriais susijusias išlaidas valstybė narė padarė iki 2002 m. sausio 1 d., toliau finansuoja EŽŪOGF Orientavimo skyrius šio straipsnio 1 dalyje minėtuose reglamentuose nustatytomis sąlygomis ir atsižvelgdamas į turimas lėšas."
2. Reglamento (EB) Nr. 2603/1999 4 straipsnio 3 dalis pakeičiama taip:
"3. Bendrijos paramą daugiametėms išlaidoms, skirtoms šio straipsnio 2 dalies pirmojoje pastraipoje minėtiems veiksmams, su kuriais susijusias išlaidas valstybės narės padarė iki 2002 m. sausio 1 d., EŽŪOGF Garantijų skyrius finansuoja srityse, kurių neapima 1 tikslas, kaip apibrėžiama nuo 2000 m. sausio 1 d."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. spalio 19 d.